Аргуэру зы махуэшхуэ
Иджыблагъэ Псыхуабэ щекIуэкIащ ЩIалэгъуалэ псапащIэ фестиваль. Кавказ Ищхъэрэм и щIалэгъуалэм я жэрдэмкIэ къыхалъхьа Iуэхур Урысейм и Ищхъэрэ щIыналъэм япэу щагъэлъэпIащ. «Уафэгу Одиссее — зекIуэшхуэхэм я щIэдзапIэ» махуэшхуэр хуэунэтIауэ щытащ сабий унэм щапIхэмрэ абы къыщIэкIа щIалэгъуалэмрэ. КъызэрагъэлъэгъуамкIэ, апхуэдэ махуэшхуэхэр дяпэкIэ илъэс къэс ирагъэкIуэкIынущ.
Фестивалым и къалэн нэхъыщхьэр ехъулIэныгъэм мащIэ-мащIэурэ зэрыхуэкIуэр, къепхьэжьэ Iуэхум уегугъумэ, къызэрохъулIэнур балигъ гъащIэм хэбэкъуа щIалэгъуалэм нэрылъагъу ящыщIынырщ. Махуэшхуэм хэтащ Къэбэрдей-Балъкъэр, Къэрэшей-Шэрджэс, Шэшэн, Дагъыстэн, Ингуш, Осетие Ищхъэрэ — Алание республикэхэм, Ставрополь крайм къикIа щIалэгъуалэр, псори зэхэту цIыху щитхум щIигъу.
А махуэ дыдэм туристхэр зрикIуэну зыплъыхьакIуэ гъуэгури къызэIуахащ. А зекIуэр зыхухэхар Урысейм авиацэ цIыкIум зыщегъэужьынырщ, щIалэгъуалэр а унэтIыныгъэм дегъэхьэхынырщ, къыдэкIуэтей щIэблэм псэкупсэ лъапIэныгъэхэр яIэу къэгъэтэджынырщ. ХьэщIэхэм зрагъэлъэгъуащ инженер-конструктор цIэрыIуэ, «Урысейм и щIыхькIэ — уафэгу Одиссее!» щIалэгъуалэ гупым я пашэ Бегак Александр и авиацэ IуэхущIапIэр. Абы щолэжь, къыщыщIагъэкI икIи къыщапщытэ и хьэлъагъкIэ нэхъ псынщIэ дыдэ, дуней псом къыпэхъун щымыIэу къалъытэ кхъухьлъатэ цIыкIухэр.
АдэкIэ хьэщIэхэм зрагъэцIыхуащ бегалетхэр къэзыгупсыса гупыр, Совет Союзым, Урысейм я ЛIыхъужь Чилингаров Артур и гупым я зекIуэ цIэрыIуэхэми зыщагъэгъуэзащ.
ГъукIакъуэ Идар.
